Ραφιόλια Μυκόνου
Τηγανητά πιτάκια με τη ζύμη και τη γέμιση της μελόπιτας. Σερβίρονται με μέλι, κανελοζάχαρη και σουσάμι. Τα έφτιαξαν για εμάς οι κυρίες Λίζα Ζουγανέλη και Μαρία Χανιώτη.
800 γρ. αλεύρι για όλες τις χρήσεις, νερό, όσο πάρει (περίπου 400 ml), ξύσμα από 1 πορτοκάλι, χυμός από 1/2 πορτοκάλι, 1 αυγό, 1/2 φλιτζ. τσαγιού ελαιόλαδο, 1 πρέζα αλάτι, 1 πρέζα ζάχαρη, 1/2 κιλό τυροβολιά Μυκόνου ή ανθότυρο, μυζήθρα ή πέτρωμα, αλλά με διαφορετικό αποτέλεσμα, ξύσμα από 1 πορτοκάλι, 2 αυγά, 1 κ.γ. κανέλα σε σκόνη, 1 κάψουλα βανιλίνη, 1/2 φλιτζ. τσαγιού ζάχαρη, 1/2 φλιτζ. τσαγιού μέλι, λάδι για το τηγάνισμα (προτείνεται ηλιέλαιο), κανέλα, κρυσταλλική ζάχαρη, μέλι , σουσάμι καβουρδισμένο
Ζυμώνουμε τα υλικά της ζύμης, ρίχνοντας το νερό λίγο λίγο μέχρι να έχουμε ένα μαλακό και αφράτο ζυμάρι. Το αφήνουμε να ξεκουραστεί για μισή ώρα (αν έχουμε χρόνο, το αφήνουμε κι άλλο, γιατί όσο περισσότερο ξεκουραστεί, τόσο πιο εύκολα θα μπορούμε να το ανοίξουμε).Ανακατεύουμε όλα μαζί τα υλικά της γέμισης (προσθέτουμε ή αφαιρούμε μέλι ή ζάχαρη, κατά προτίμηση).Παίρνουμε ένα κομμάτι ζύμης και ανοίγουμε με τον πλά- στη πολύ λεπτό φύλλο. Με ένα τσέρκι ή με φλιτζάνι δια- μέτρου 6-10 εκ. (ανάλογα με το μέγεθος που προτιμάμε) κόβουμε δίσκους ζύμης. Επαναλαμβάνουμε τη διαδικασία μέχρι να τελειώσει η ζύμη. Στο κέντρο κάθε δίσκου τοποθετούμε 1 μικρή κουταλιά από το μείγμα γέμισης. Υγραίνουμε την περιφέρεια του κύκλου με πινέλο βουτηγμένο σε νερό και διπλώνουμε ώστε να σχηματιστεί μισοφέγγαρο. Πιέζουμε τα σημεία της ένωσης με τα χέρια ή με ένα πιρούνι.Σε μια κατσαρόλα ή σε βαθύ τηγάνι ρίχνουμε μπόλικο λάδι και τοποθετούμε σε δυνατή φωτιά. Μόλις κάψει, χαμηλώνουμε λίγο τη φωτιά και τηγανίζουμε τα ραφιόλια σε δόσεις, μέχρι να πάρουν χρυσαφί χρώμα. Βγάζουμε τα ραφιόλια με τρυπητή κουτάλα και τα αφήνουμε να στραγγίσουν ελαφρώς σε απορροφητικό χαρτί μέχρι να τηγανίσουμε και τα υπόλοιπα.Βάζουμε τα ραφιόλια σε πιατέλα και τα περιχύνουμε με μπόλικο μέλι. Πασπαλίζουμε με ζάχαρη, κανέλα και σουσάμι.
Αλεύρι (ζύμες),Ζάχαρη,Τυρί